ΚΑΝΟΝΙΣΜΟΣ (ΕΟΚ) αριθ. 2747/75 ΤΟΥ ΣΥΜΒΟΥΛΙΟΥ της 29ης Οκτωβρίου 1975 περί προσδιορισμού των εφαρμοστέων γενικών κανόνων στον τομέα των σιτηρών σε περίπτωση διαταραχής της αγοράς

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975, περί κοινής οργανώσεως αγοράς στον τομέα των σιτηρών(1) και ιδίως το άρθρο 19 παράγραφος 2,

την πρόταση της Επιτροπής,

Εκτιμώντας:

ότι το άρθρο 19 του κανονισμού (ΕΟΚ) αριθ. 2727/75 προβλέπει ότι δύνανται να λαμβάνονται τα αναγκαία μέτρα όταν, για ένα ή περισσότερα από τα προϊόντα που αναγράφονται στο άρθρο 2 αυτού του κανονισμού, οι τιμές στη διεθνή αγορά φθάνουν το επίπεδο των κοινοτικών τιμών- ότι η κατάσταση αυτή είναι δυνατόν να συνεχίζεται και να επιδεινούται και, εκ του λόγου αυτού, να διαταραχθεί ή να κινδυνεύει να διαταραχθεί η αγορά της Κοινότητος-

ότι πρέπει να καθορίζονται οι γενικοί κανόνες εφαρμογής αυτών των διατάξεων, ιδίως τα κριτήρια που επιτρέπουν τη διαπίστωση εάν οι τιμές στη διεθνή αγορά έχουν φθάσει το επίπεδο των κοινοτικών τιμών, όπως επίσης την εκτίμηση της ενδεχόμενης παρατάσεως μιας τέτοιας καταστάσεως-

ότι προς αποφυγή διαταραχών στην αγορά της Κοινότητος, είναι απαραίτητο να εξασφαλισθεί ικανοποιητική προσφορά σιτηρών- ότι προς το σκοπό αυτό, είναι δυνατή η προσφυγή ιδίως στην είσπραξη εισφορών κατά την εξαγωγή και στην ολική ή μερική αναστολή της εκδόσεως πιστοποιητικών εξαγωγής-

ότι πρέπει, επί πλέον, να θεσπισθούν κριτήρια για τον υπολογισμό των εισφορών κατά την εξαγωγή σε συνάρτηση με την οικονομική κατάσταση-

ότι οι κοινοτικές υποχρεώσεις για χορήγηση επισιτιστικής βοηθείας καταλήγουν να εξαιρέσουν από το πεδίο εφαρμογής του παρόντος κανονισμού τις εξαγωγές που πραγματοποιήθηκαν γι' αυτό το σκοπό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά την έννοια του άρθρου 19 του κανονισμού (ΕΟΚ) αριθ. 2727/75 οι τιμές στη διεθνή αγορά θεωρούνται ότι έφθασαν το επίπεδο των κοινοτικών τιμών όταν αυτές προσεγγίζουν την τιμή κατωφλίου ή την υπερβαίνουν.

2. Η κατάσταση που αναφέρεται στην παράγραφο 1 θεωρείται ότι είναι δυνατόν να συνεχίζεται και να επιδεινούται όταν διαπιστώνεται έλλειψη ισορροπίας μεταξύ προσφοράς και ζητήσεως και όταν η έλλειψη αυτή κινδυνεύει να παραταθεί αφού ληφθεί υπόψη η προβλεπόμενη εξέλιξη της παραγωγής και των τιμών αγοράς.

3. Η αγορά της Κοινότητος θεωρείται ότι διαταράσσεται ή απειλείται να διαταραχθεί λόγω της καταστάσεως που προβλέπεται στις παραγράφους 1 και 2, όταν το υψηλό επίπεδο των τιμών στο διεθνές εμπόριο είναι τέτοιο ώστε να εμποδίζει την εισαγωγή εντός της Κοινότητος των προϊόντων που αναφέρονται στο άρθρο 2 του κανονισμού (ΕΟΚ) αριθ. 2727/75, ή να προκαλεί την έξοδο των προϊόντων αυτών από την Κοινότητα, κατά τρόπο ώστε να τίθεται σε κίνδυνο η σταθερότης της αγοράς ή η ασφάλεια εφοδιασμού.

Άρθρο 2

1. Όταν πληρούνται οι προϋποθέσεις του άρθρου 19 του κανονισμού (ΕΟΚ) αριθ. 2727/75, σύμφωνα με τα κριτήρια που καθορίζονται στο άρθρο 1, είναι δυνατόν να ληφθούν τα ακόλουθα μέτρα:

- εφαρμογή μιας εισφοράς κατά την εξαγωγή- εξ άλλου, μία ειδική εισφορά κατά την εξαγωγή δύναται να αποτελέσει αντικείμενο διαδικασίας διαγωνισμού για μία καθορισμένη ποσότητα,

- καθορισμός προθεσμίας για την έκδοση πιστοποιητικών εξαγωγής,

- ολική ή μερική αναστολή της εκδόσεως πιστοποιητικών εξαγωγής,

- ολική ή μερική απόρριψη των εκκρεμών αιτήσεων για έκδοση πιστοποιητικών εξαγωγής.

2. Τα μέτρα που αναφέρονται στην παράγραφο 1 δύνανται να λαμβάνονται για ένα ή περισσότερα προϊόντα από αυτά που αναφέρονται στο άρθρο 1 του κανονισμού (ΕΟΚ) αριθ. 2727/75, όταν το απαιτεί η κατάσταση της αγοράς ή οι υφιστάμενες μεταξύ των προϊόντων σχέσεις.

3. Η κατάργηση των μέτρων που αναφέρονται στην παράγραφο 1 αποφασίζεται το αργότερο όταν διαπιστώνεται ότι επί τρεις συνεχείς εβδομάδες δεν επληρώθη η προϋπόθεση που αναφέρεται στο άρθρο 1 παράγραφος 1.

Άρθρο 3

1. Για τον καθορισμό της εισφοράς κατά την εξαγωγή των προϊόντων που αναφέρονται στο άρθρο 1 υπό α) και β) του κανονισμού (ΕΟΚ) αριθ. 2727/75 λαμβάνονται υπόψη τα ακόλουθα στοιχεία:

α) κατάσταση και προοπτικές εξελίξεως:

- των τιμών των σιτηρών και των διαθεσίμων ποσοτήτων στην αγορά της Κοινότητος,

- των τιμών των σιτηρών ως και των τιμών των προϊόντων του τομέως των σιτηρών στη διεθνή αγορά-

β) αντικειμενικοί σκοποί της κοινής οργανώσεως αγοράς στον τομέα των σιτηρών, οι οποίοι πρέπει να εξασφαλίζουν στην αγορά αυτή ισορροπία στον εφοδιασμό και τις συναλλαγές-

γ) προσπάθεια αποφυγής διαταραχών στην αγορά της Κοινότητος-

δ) οικονομική πλευρά των εξαγωγών.

2. Για τον καθορισμό της εισφοράς κατά την εξαγωγή των προϊόντων που αναφέρονται στο άρθρο 1 υπό γ) και δ) του κανονισμού (ΕΟΚ) αριθ. 2727/75, εξαιρέσει των προϊόντων που υπάγονται στις διακρίσεις 11.08 Α I, III, IV και V, στην κλάση 11.09 και στις διακρίσεις 17.02 Β II, 17.05 Β και 23.03 Α I του Κοινού Δασμολογίου, εφαρμόζονται τα στοιχεία που αναφέρονται στην παράγραφο 1. Επί πλέον λαμβάνονται υπόψη τα ακόλουθα ιδιαίτερα στοιχεία:

α) οι τιμές που ισχύουν για τα σιτηρά στις διάφορες αγορές της Κοινότητος-

β) η αναγκαία ποσότης σιτηρών για την παρασκευή των υπό εξέταση προϊόντων και, ενδεχομένως, η αξία των υποπροϊόντων-

γ) οι δυνατότητες και οι όροι πωλήσεως των εν λόγω προϊόντων στη διεθνή αγορά.

3. Η εισφορά κατά την εξαγωγή δύναται να διαφοροποιείται, όταν η κατάσταση της διεθνούς αγοράς ή οι ειδικές απαιτήσεις ορισμένων αγορών το καθιστούν αναγκαίο.

4. Η προς είσπραξη εισφορά κατά την εξαγωγή είναι η εισφορά που ισχύει κατά την ημέρα της εξαγωγής.

Εν τούτοις, η εισφορά κατά την εξαγωγή που ισχύει την ημέρα καταθέσεως της αιτήσεως χορηγήσεως πιστοποιητικού εξαγωγής εφαρμόζεται, κατόπιν αιτήσεως του ενδιαφερομένου, η οποία κατατίθεται ταυτόχρονα με την αίτηση χορηγήσεως πιστοποιητικού, για την εξαγωγή που θα πραγματοποιηθεί κατά τη διάρκεια ισχύος αυτού του πιστοποιητικού.

5. Δεν επιβάλλεται εισφορά στις εξαγωγές που πραγματοποιούνται στα πλαίσια επισιτιστικής βοήθειας, κατ' εφαρμογή του άρθρου 28 του κανονισμού (ΕΟΚ) αριθ. 2727/75.

Άρθρο 4

1. Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

2. Σύμφωνα με την ίδια διαδικασία και για κάθε ένα από τα προϊόντα:

- αποφασίζεται η καθιέρωση των μέτρων που αναφέρονται στο άρθρο 2 και η αναστολή των μέτρων που αναφέρονται στο άρθρο 2 παράγραφος 1 δεύτερη και τρίτη περίπτωση,

- καθορίζεται κατά περιόδους η εισφορά κατά την εξαγωγή.

3. Σε περίπτωση ανάγκης, η Επιτροπή δύναται να καταρτίζει ή να τροποποιεί την εισφορά κατά την εξαγωγή.

Άρθρο 5

Η Επιτροπή δύναται, σε επείγουσες περιπτώσεις, να λάβει τα μέτρα που αναφέρονται στο άρθρο 2 παράγραφος 1 τρίτη και τέταρτη περίπτωση. Κοινοποιεί την απόφασή της στα Κράτη μέλη και την ανακοινώνει δημοσίως δια τοιχοκολλήσεως στην έδρα της.

Η απόφαση αυτή συνεπάγεται την εφαρμογή των ληφθέντων μέτρων για τα εν λόγω προϊόντα από της τασσομένης προς τούτο ημέρας, η δε ημέρα αυτή είναι μεταγενέστερη της κοινοποιήσεως.

Η απόφαση περί των μέτρων που αναγράφονται στο άρθρο 2 παράγραφος 1 τρίτη περίπτωση εφαρμόζεται κατ' ανώτατο όριο επί 7 ημέρες.

Άρθρο 6

1. Ο κανονισμός (ΕΟΚ) αριθ. 1968/73 του Συμβουλίου της 19ης Ιουλίου 1973 περί καθορισμού των εφαρμοστέων γενικών κανόνων στον τομέα των σιτηρών σε περίπτωση διαταραχής της αγοράς(2), όπως τροποποιήθηκε τελευταία από τον κανονισμό (ΕΟΚ) αριθ. 86/75(3), καταργείται.

2. Οι αναφορές στον κανονισμό που καταργήθηκε δυνάμει της παραγράφου 1 θεωρούνται ότι γίνονται στον παρόντα κανονισμό.

Άρθρο 7

Ο παρών κανονισμός αρχίζει να ισχύει την 1η Νοεμβρίου 1975.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 29 Οκτωβρίου 1975.

Για το Συμβούλιο

Ο Πρόεδρος

G. MARCORA

(1) ΕΕ αριθ. Ν 281 της 1.11.1975, σ. 1.

(2) ΕΕ αριθ. Ν 201 της 21.7.1973, σ. 10.

(3) ΕΕ αριθ. Ν 11 της 16.1.1975, σ. 2.